महाराष्ट्र की बृहन्मुम्बई महानगरपालिका की स्टैंडिंग कमिटी के अध्यक्ष यशवंत जाधव की आयकर धोखाधड़ी की जाँच IT विभाग कर रहा है। उनके पास से एक संदिग्ध डायरी भी मिली है, जिसमें करोड़ों के लेनदेन के हिसाब दर्ज हैं। इस डायरी में दो एंट्री ऐसी है जो कहती है कि 'मातोश्री' को 50 लाख की एक हाथ घड़ी के अलावा 2 करोड़ रुपए के अन्य गिफ्ट्स भी दिए गए हैं। बता दें कि 'मातोश्री' शिवसेना सुप्रीमो उद्धव ठाकरे का पारिवारिक निवास स्थान है।
उद्धव ठाकरे महाराष्ट्र के मुख्यमंत्री भी हैं, वहीं उनके बेटे उनकी कैबिनेट में पर्यटन और पर्यावरण जैसे विभाग संभाल रहे हैं। सीएम उद्धव पत्नी रश्मि ठाकरे पार्टी मुखपत्र 'सामना' की मुख्य संपादक हैं। 'मातोश्री' महाराष्ट्र की राजधानी मुंबई के बांद्रा में स्थित है। जबकि यशवंत जाधव का कहना है कि उनकी डायरी में 'मातोश्री' का आशय उनकी माँ से है। उन्होंने बताया कि पहली एंट्री उनकी माँ के जन्मदिन के अवसर पर घड़ी बाँटी जाने की है।
वहीं दूसरी एंट्री के बारे में उन्होंने बताया कि ये गुड़ी पर्व के अवसर पर उनकी माँ की याद में ज़रूरतमंदों को गिफ्ट्स बाँटे जाने के हैं। 25 फरवरी, 2022 को चलाए गए तलाशी अभियान में ये डायरी मिली थी। यशवंत जाधव की पत्नी यामिनी जाधव दक्षिणी मुंबई के भायखला (Byculla) विधानसभा क्षेत्र से शिवसेना के टिकट पर विधायक हैं। कॉन्ट्रैक्टर विमर अग्रवाल की 'Newshawk मल्टीमीडिया प्राइवेट लिमिटेड' के कुछ लेनदेन की भी जाँच की जा रही है।
आरोप है कि यशवंत जाधव ने विमर अग्रवाल की कंपनी को BMC के कॉन्ट्रैक्ट्स के जरिए 30 करोड़ रुपए का फायदा पहुँचाया है। आरोप है कि उन्होंने इस कंपनी को माध्यम बना कर बिलाकड़ी चैंबर्स में 31 फ्लैट्स खरीदे। इस इमारत में रहने वाले चार-पाँच पट्टेदारों को कैश में रुपए दिए गए। प्रत्येक को 30-35 लाख रुपए दिए गए। जाधव से जुड़ी 40 अन्य संपत्तियों की जाँच चल रही है। हवाला लेनदेन का भी शक है, जिसकी जल्द पुष्टि की जा सकती है।
मैंने ग़लत क्या बोला था कल , अगर बंगले पे 2 cr गए हैं ,— Mohit Kamboj Bharatiya – मोहित कंबोज भारतीय (@mohitbharatiya_) March 27, 2022
इकबाल सिंह चहल को कितने Crore दिए यशवंत जाधव ने ? pic.twitter.com/hvznZ3M3DX
यशवंत जाधव का कहना है कि जिस 2 करोड़ रुपए की बात उनकी डायरी की एंट्री में है, वो उन्हें डोनेशन के रूप में मिले थे। उन पर आरोप है कि उन्होंने सूरज सिंह देवड़ा नाम के एक ठेकेदार को धमकाया भी था कि अग्रवाल को ही ये कॉन्ट्रैक्ट मिलना चाहिए। जबकि देवड़ा ने उस क्षेत्र के लिए BMC कॉन्ट्रैक्ट जीता था। 2020 में सोशल मीडिया पर इस धमकी की एक ऑडियो क्लिप भी वायरल हुई थी। दो पट्टेदारों को कनाडा और अमेरिका में हवाला के जरिए रुपए देने की बात भी सामने आई है।